續夢
作者：洪咨夔
朝代：宋

paragraphs: 造化有真機，寒暑不停軸。
秋風促絡緯，春雨鳴播穀。
一氣臂屈伸，萬事手翻覆。
得牛或貽災，失馬詎非福。
七侯梁冀誅，三妹國忠族。
鼎貴正酣豢，旁窺已魚肉。
自古聖賢徒，不耻貧賤辱。
忠信以爲寶，豈弟而干祿。
但信命行藏，不計得遲速。
泰極必有否，剝爛乃爲復。
一理無間斷，九卦要精熟。
夢起獨忘言，窗前數叢菊。